b'\n_START_ARTICLE_\nEino Pauko\n_START_PARAGRAPH_\nEino Harald Pauko ent. Pasonen (2. hein\xc3\xa4kuuta 1898 Mikkelin maalaiskunta \xe2\x80\x93 20. maaliskuuta 1971) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. My\xc3\xb6hemmin h\xc3\xa4n osallistui Suomen sis\xc3\xa4llissotaa Valkoisen armeijan tykist\xc3\xb6ss\xc3\xa4. H\xc3\xa4n oli my\xc3\xb6s talvi- ja jatkosodan pataljoonan komentaja rintamajoukoissa.\n_START_SECTION_\nPerhe ja koulutus\n_START_PARAGRAPH_\nPaukon vanhemmat olivat puutavarakauppias Kaarlo Juho Pasonen ja Alina Marttinen. H\xc3\xa4net vihittiin avioliittoon vuonna 1920 Onerva Kyl\xc3\xa4l\xc3\xa4n kanssa, josta h\xc3\xa4n erosi vuonna 1935 ja avioitui uudelleen vuonna 1939 Anna Lyydia N\xc3\xa4rv\xc3\xa4sen kanssa. H\xc3\xa4n k\xc3\xa4vi viisi luokkaa Mikkelin yhteiskoulua ja yhden lukukauden Suomen liikemiesten kauppaopistoa sek\xc3\xa4 suoritti yksityisesti kahdeksan luokkaa Haminan yhteiskoulussa vuonna 1924. H\xc3\xa4n k\xc3\xa4vi j\xc3\xa4\xc3\xa4k\xc3\xa4rialiupseereille j\xc3\xa4rjestetyn aktiiviupseerikurssin Kadettikoulussa vuonna 1921 ja upseerien pioneerikurssin Haminassa vuonna 1921 sek\xc3\xa4 Kadettikoulun lyhennetyn kurssin vuosina 1926\xe2\x80\x931927. H\xc3\xa4n my\xc3\xb6s oli Sotakorkeakoulun oppilaana vuosina 1930\xe2\x80\x931931, mutta keskeytti sairauden takia opintonsa ennen viimeist\xc3\xa4 lukukautta.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nPauko liittyi vapaaehtoisena Saksassa sotilaskoulutusta antavan J\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 23. tammikuuta 1917, josta h\xc3\xa4net siirrettiin 16. kes\xc3\xa4kuuta 1917 pataljoonan 1. komppaniaan. Takaisin t\xc3\xa4ydennysjoukkoon h\xc3\xa4net palautettiin 17. marraskuuta 1917, josta h\xc3\xa4net siirrettiin edelleen pataljoonan haupitsipatteriin 19. tammikuuta 1918.\n_START_SECTION_\nSuomen sis\xc3\xa4llissota\n_START_PARAGRAPH_\nPauko astui Suomen armeijan palvelukseen jefreitteriksi ylennettyn\xc3\xa4 Saksassa 11. helmikuuta 1918 ja saapui Suomeen (Vaasaan) 25. helmikuuta 1918 j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana. H\xc3\xa4net sijoitettiin Suomen valkoiseen armeijaan J\xc3\xa4\xc3\xa4k\xc3\xa4ritykist\xc3\xb6n 3. patteriin, jonka mukana h\xc3\xa4n osallistui taisteluihin Kurussa ja Muroleessa sek\xc3\xa4 Tampereella. My\xc3\xb6hemmin h\xc3\xa4net siirrettiin Tampereen valtauksen j\xc3\xa4lkeen toimitetussa tykist\xc3\xb6n uudelleen j\xc3\xa4rjestelyn yhteydess\xc3\xa4 J\xc3\xa4\xc3\xa4k\xc3\xa4ritykist\xc3\xb6prikaatin 2. j\xc3\xa4\xc3\xa4k\xc3\xa4ripatteriston 6. patteriin ja osallistui sen mukana Viipurin valloitukseen.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nPauko palveli sis\xc3\xa4llissodan j\xc3\xa4lkeen patterinv\xc3\xa4\xc3\xa4pelin\xc3\xa4 Suomen tykist\xc3\xb6koulussa. Armeijasta h\xc3\xa4n erosi 20. syyskuuta 1918 ja liittyi suojeluskuntaj\xc3\xa4rjest\xc3\xb6\xc3\xb6n. Suojeluskunnissa h\xc3\xa4net sijoitettiin paikallisp\xc3\xa4\xc3\xa4llik\xc3\xb6ksi Mikkelin maalaiskunnan suojeluskuntaan, jossa h\xc3\xa4n palveli 1. marraskuuta 1918 \xe2\x80\x93 1. tammikuuta 1919 v\xc3\xa4lisen ajan. H\xc3\xa4n astui takaisin armeijan palvelukseen 26. toukokuuta 1920 ja h\xc3\xa4net sijoitettiin taloudenhoitajaksi Kentt\xc3\xa4tykist\xc3\xb6rykmentti 3:n III patteristoon ja oli teht\xc3\xa4v\xc3\xa4ss\xc3\xa4 31. joulukuuta 1920 saakka. H\xc3\xa4n teki palvelusitoumuksen Viipurin rykmenttiin 12. helmikuuta 1921, jossa h\xc3\xa4net sijoitettiin 15. kes\xc3\xa4kuuta 1921 alkaen p\xc3\xa4\xc3\xa4llik\xc3\xb6ksi 2. komppaniaan. Seuraavaksi h\xc3\xa4net siirrettiin rykmentiss\xc3\xa4 22. joulukuuta 1921 alkaen I pataljoonan taloudenhoitajaksi ja edelleen maaliskuussa 1923 nuoremmaksi upseeriksi 2. komppaniaan sek\xc3\xa4 27. lokakuuta 1924 alkaen 7. komppaniaan. T\xc3\xa4n\xc3\xa4 aikana h\xc3\xa4n oli komennettuna 1. marraskuuta 1924 \xe2\x80\x93 31. lokakuuta 1925 v\xc3\xa4lisen ajan Kentt\xc3\xa4tykist\xc3\xb6rykmentti 3:ssa, jossa h\xc3\xa4n perehtym\xc3\xa4\xc3\xa4n tykist\xc3\xb6n opetusmenetelmiin ja taktilliseen k\xc3\xa4ytt\xc3\xb6\xc3\xb6n. H\xc3\xa4net nimitettiin rykmentin adjutantiksi 8. marraskuuta 1927, josta teht\xc3\xa4v\xc3\xa4st\xc3\xa4 h\xc3\xa4net siirrettiin 15. kes\xc3\xa4kuuta 1928 alkaen aliupseerikoulun varajohtajaksi, jona aikana h\xc3\xa4n hoiti Hoiti Viipurin rykmentin yleisesikuntaupseerin teht\xc3\xa4vi\xc3\xa4 3. elokuuta 1928 \xe2\x80\x93 14. hein\xc3\xa4kuuta 1929 v\xc3\xa4lisen ajan. Pauko siirrettiin Viipurin rykmentist\xc3\xa4 Savon prikaatiin 13. helmikuuta 1930 ja sijoitettiin prikaatissa p\xc3\xa4\xc3\xa4llik\xc3\xb6ksi Vuoksen j\xc3\xa4\xc3\xa4k\xc3\xa4ripataljoonan 1. komppaniaan. Seuraavaksi h\xc3\xa4n siirtyi 19. elokuuta 1931 alkaen p\xc3\xa4\xc3\xa4llik\xc3\xb6ksi Savon j\xc3\xa4\xc3\xa4k\xc3\xa4ripataljoonan 3:n 1. komppaniaan 29. maaliskuuta 1932, josta h\xc3\xa4n siirtyi 2. elokuuta 1933 alkaen p\xc3\xa4\xc3\xa4llik\xc3\xb6ksi 3. komppaniaan. Savon j\xc3\xa4\xc3\xa4k\xc3\xa4ripataljoona 3:sta h\xc3\xa4net siirrettiin takaisin Viipurin rykmenttiin 1. toukokuuta 1934 ja h\xc3\xa4net sijoitettiin p\xc3\xa4\xc3\xa4llik\xc3\xb6ksi 3. komppaniaan, mutta komennettiin v\xc3\xa4litt\xc3\xb6m\xc3\xa4sti Polkupy\xc3\xb6r\xc3\xa4pataljoona 3:n esikuntaan. Pauko erosi armeijasta 16. huhtikuuta 1935 ja toimi sen j\xc3\xa4lkeen liikkeenharjoittajana Viipurissa.\n_START_SECTION_\nTalvi- ja jatkosota\n_START_PARAGRAPH_\nPauko osallistui talvisotaan ylim\xc3\xa4\xc3\xa4r\xc3\xa4isten harjoitusten (YH) aikana komppanianp\xc3\xa4\xc3\xa4llikk\xc3\xb6n\xc3\xa4 Jalkav\xc3\xa4kirykmentti 32:ssa (rykmentin my\xc3\xb6hempi nimi Jalkav\xc3\xa4kirykmentti 5). My\xc3\xb6hemmin h\xc3\xa4n toimi rykmentiss\xc3\xa4 II pataljoonan komentajana. H\xc3\xa4n osallistui tavisodan taisteluihin Punnusjoella, Oinalassa ja Ilmeess\xc3\xa4. Jalkav\xc3\xa4kirykmentti 5:st\xc3\xa4 h\xc3\xa4net siirrettiin Jalkav\xc3\xa4kirykmentti 6:een, jossa h\xc3\xa4n otti vastaa I pataljoonan komentajuuden ja osallistui sen komentajana taisteluihin Sarkolassa. Seuraavaksi h\xc3\xa4net siirrettiin pataljoonan komentajaksi Jalkav\xc3\xa4kirykmentti 68:n III pataljoonaan, josta h\xc3\xa4n siirtyi my\xc3\xb6hemmin komentajaksi I pataljoonaan ja osallistui n\xc3\xa4iden pataljoonien komentajana taisteluihin Heponotkossa ja Rytylammilla_NEWLINE_V\xc3\xa4lirauhan aikana Pauko jatkoi samassa teht\xc3\xa4v\xc3\xa4ss\xc3\xa4 jolloin pataljoonan toimialueena oli Hangon vuokra-alueen raja. My\xc3\xb6hemmin h\xc3\xa4net siirrettiin pataljoonan komentajaksi 13. Prikaatin I pataljoonaan. Viel\xc3\xa4 ennen jatkosotaa h\xc3\xa4net siirrettiin Salon suojeluskuntaan, jossa h\xc3\xa4n toimi ensin toimistoupseerina ja my\xc3\xb6hemmin yleisesikuntaupseerina suojeluskuntapiirin esikunnan opetustoimistossa. Jatkosodan puhjettua h\xc3\xa4net siirrettiin Jalkav\xc3\xa4kirykmentti 34:\xc3\xa4\xc3\xa4n, jossa h\xc3\xa4n toimi komppanianp\xc3\xa4\xc3\xa4llikk\xc3\xb6n\xc3\xa4, pataljoonan komentajana ja rykmentin komentajan apulaisena ja osallistui taisteluihin muun muassa Syv\xc3\xa4rin kaupungissa, Atiselgassa ja Shemenskiss\xc3\xa4. Ensimm\xc3\xa4isen\xc3\xa4 sotavuonna h\xc3\xa4net siirrettiin takaisin Salon suojeluskuntapiiriin, jossa h\xc3\xa4n toimi yleisesikuntaupseerina ja toimistop\xc3\xa4\xc3\xa4llikk\xc3\xb6n\xc3\xa4 piirin esikunnassa vuoteen 1943 saakka. T\xc3\xa4m\xc3\xa4n j\xc3\xa4lkeen h\xc3\xa4n ty\xc3\xb6skenteli muun muassa apulaisjohtajana Turkismuokkaamo ja v\xc3\xa4rj\xc3\xa4\xc3\xa4m\xc3\xb6 Oravassa ja lehtiyhtym\xc3\xa4n levikkip\xc3\xa4\xc3\xa4llikk\xc3\xb6n\xc3\xa4 ja myyntip\xc3\xa4\xc3\xa4llikk\xc3\xb6n\xc3\xa4 Oy Kustannustoimi Ab:ssa, josta h\xc3\xa4n siirtyi Lounais-Suomen kiinteist\xc3\xb6toimiston palvelukseen ja edelleen toiminimi Maa ja Mets\xc3\xa4n palvelukseen. H\xc3\xa4n on J\xc3\xa4\xc3\xa4k\xc3\xa4ritykist\xc3\xb6n Kilta ry:n kunniaj\xc3\xa4sen.'